AGIRREZABALA MANTXOLA (EH Bildu, 2013-10-10):
Eskerrik asko mahaiburu andrea.
Euskal Herria Bilduk 21 zuzenketa mantendu ditu. Abstentziora jo zuen gure taldeak lege proposamena tramitera onartu ala ez erabaki zenean, izan ere oso kritiko azaldu ginen Partidu Sozialistak aurkeztutako lege proposamen horrekin.
Gaurko egunean aitortu beharra dago legea hobetu egin dela ponentzian egindako lanagatik, baina ala ere ez dut uste asebete gaitzakeenik gaur onartuko den lege proposamen honek, guztiz asebete gaitzakeenik. Euskal Herria Bildu behinik behin guztiz ez. Eta hauxe da 21 zuzenketak mantentzearen arrazoia. Honakoetan ez gaitu guztiz asebete.
Lehenik eta behin Euskal Herriaren erreferentzian. Euskal Herria eta euskal herritarrak dira guretzat erreferentzia. Legearen justifikazioan, motiboen azalpenetan zein artikuluetan, ez da guk nahiko genukeen bezain garbi gelditzen.
Estaturik gabeko nazioa izanik, hezkuntza sistema propioa ez duen Estaturik gabeko nazioa, berezko hizkuntza gutxiagotua duen nazioa izanik, horrelako lege batek bizi dugun egoerari eta herri gisa ditugun gabeziei eta erronkei erantzun beharko lieke.
Egia bada ere, hainbat aurrerapen eman direla aurreneko lege proposamenetik ona, hala nola lehen hitz egin dugun kualifikazioen euskal markoa sortzea edo distantziarako euskal institutoa sortzea, Madrileko dependentzia ez da guztiz eteten.
Hauxe da, hain zuzen, zioen azalpenean eta hainbat artikuluetan Euskal Herriaren erreferentzia mantentzearen aldeko zuzenketak gordetzearen arrazoia.
Bigarrenik, euskararen trataera lege honetan...
...aldeko zuzenketak gordetzearen arrazoia.
Bigarrenik, euskararen trataera lege honetan. Euskerari ematen zaion tratamenduarekin oso kezkatuta azaldu ginen tramite garaian. Jaurlaritzako zerbitzuek ere gauza bera esaten zuten, kezkati zeuden, eta Jaurlaritzak bizialdi osoko ikaskuntza euskeraz eta gaztelaniaz egiteko aukera dagoela bermatuko zuela zioen Herri Administrazioetan hizkuntza normalizatzeko zuzendariak 2011an Gobernuak berak egindako barne txosten batean.
Aurrerapausoak eman dira. Ukaezina da hau. Egia da. HABEren erreferentzia eta parte-hartzea sartu da lege proposamenean. Hala ere, euskera hizkuntza gutxiagotua izanik, ez da bermatzen lehenetsiko denik euskera. Izan ere, euskeraren egoera kontuan hartuta, agertzen diren aipamenak orokor samarrak suertatzen direla iruditzen zaigu. Gure zuzenketak euskera indartzeko egindakoak dira, lehentasuna euskerari ematen baitiote. Ikusi 17. artikuluko 1. puntua.
Hirugarren gai bat badago pertsona ikasteko prozesuaren erdigunean. Pertsona ez zuela jartzen ikasteko prozesuaren erdigunean genion tramite garaian, pertsona bere dimentsio pertsonal, profesional eta sozialean. Onartu behar dugu hemen ere aurrerapen handiak eman direla. Hala ere, hau azpimarratzeko hainbat zuzenketa mantendu egiten ditugu. Izan ere, prestakuntzaz gehiago mintzatzen zen prestakuntza sistemaren ikuspuntutik ikasketaz edo aprendizaiaz baino.
Esan bezala asko aurreratu da honetan. Hala ere, mantendu egin ditugu honi lotutako zuzenketak, gaitasunak eskuratzeko prozesu pertsonal eta komunitarioak gehiago azpimarratzeko.
Laugarren puntu bati ere zuzenketak mantendu egin dira eta laugarren puntua da erakunde eta agente pribatuei dagokiona. Ezin dugu ukatu hauen existentzia erreala denik. Hala ere, sektore publikoaren aldeko apustua egin beharra dago non partaidetza bermatuko den, non aukera berdintasuna emango den, non gardentasuna izango den jokamolde, non errentagarritasun soziala bultzatuko den, non hizkuntza eta hezkuntza eskubideak bermatuko dituen eta abar.
Egia da honetan ere aurreratu egin dela baina sektore publikoaren aldeko apustu irmoagoa botatzen dugu faltan. Horregatik, erreserbatu ditugun hainbat zuzenketek honi eusten diote eta eusten diote ere Gobernuaren kontrola handiagoa izan behar duela, ezin baita enpresek eta merkatuek dituzten beharretara makurtu. Hortxe dago 7. artikuluari 2. atalari egindako zuzenketa.
Bosgarrenik, guretzat garrantzitsua zen beste gai bat autonomiarena zen. Autonomia ikastetxe guztientzat. Hemen batzuentzat bakarrik planteatzen da –ongi etorria hala ere–, baina autonomia hau hezkuntza agenteekin hitzartua egon behar du nahita nahiez gure irudiko.
Hau ez da lege proposamen honetan planteatzen. 30. artikuluari EH Bilduk egindako zuzenketak horri erreparatzen dio eta hori da planteatzen duena, hain zuzen, autonomia bai baina hezkuntza agenteekin hitz egina, negoziatua eta adostua izan behar duela. Funtsezkoa da guretzat hezkuntza agenteekin negoziatu eta adostea nola gauzatuko den ikastetxe hauetan autonomia.
Seigarrenik, Gobernu osoaren parte-hartzea eta sailen arteko batzordea. Tramitean esaten genuen bizialdi osoko ikaskuntzaren lege bat ikuspegi transbertsala edo zeharkakoa beharko lukeela izan. Gobernu osoa inplikatua egon beharko litzatekeela, ez hezkuntza eta enplegua bakarrik hau oso mugatua baita. Bizialdi osoko ikaskuntza inplikatzen dituen jarduera eta ekimenak beste sailetan ere egon behar dute txertatuak. Hala nola, kulturan, musikan, ondarean, EITBn, industrian, turismoan, nekazaritzan, arrantzan, ingurumenean...
Egia esan, hemen ere aurrerapena eman da baina ez da nahikoa. Horregatik mantendu dugu zuzenketa bat, hau azpimarratzeko mantendu dugu 24. artikuluari, lehenengo puntuari egindako zuzenketa non argi eta garbi eskatzen digun sail guztiek parte hartuko dutela horretarako sortuko den batzordean.
Bukatze aldera, azken xedapeneko edo azken xedapenetako lehenengoa izeneko ataleko gaia aipatu nahiko nuke. Tasak alegia.
Honetan ez da ezer aldatu, hasierako proposamenean zegoen bezala gelditu da. Orduantxe esan genuen eta gaur berriro errepikatuko dugu: ez gatoz bat honekin, bertan behera gelditzea eskatu genuen eta eskatzen dugu.
Azkenik, pozten gara jasoa izan delako lege proposamen honetan Laudioko Lanbide Heziketako Udal Ikastetxearen eskaera; hitzarmen bat egitea Eusko Jaurlaritzarekin sare publikoan sartzeko. Pozgarria da bertako agente gehienek urteen poderioz hauxe eskatu eta azkenik lortu dutelako.
Botazioei dagokienez, hiru bloke egitea eskatuko ditugu. Lehenengo bloke bat 2. artikulua, 15. artikulua eta 47. artikuluan 4. atalari dagokiona.
Bigarren bloke bat 11. artikuluari dagokiona, 47.6 artikuluari dagokiona eta lehen azken xedapenari dagokiona.
Eta hirugarren blokea beste guztiak.
Beraz, horiexek dira botazio garaian eskatuko ditugun blokeak.
Eskerrik asko.